CELEX: 32021D0607(02)
Language: el
Date: 2021-06-02 00:00:00
Title: Απόφαση της Επιτροπής της 2ας Ιουνίου 2021 για την κοινοποίηση στη Δημοκρατία της Γκάνας του ενδεχομένου να χαρακτηριστεί ως μη συνεργαζόμενη τρίτη χώρα στην καταπολέμηση της παράνομης, λαθραίας και άναρχης αλιείας 2021/C 215 I/03

7.6.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  CI 215/6
               
            
         ΑΠΟΦΑΣΗ ΤΗΣ ΕΠΙΤΡΟΠΗΣ
         της 2ας Ιουνίου 2021
         για την κοινοποίηση στη Δημοκρατία της Γκάνας του ενδεχομένου να χαρακτηριστεί ως μη συνεργαζόμενη τρίτη χώρα στην καταπολέμηση της παράνομης, λαθραίας και άναρχης αλιείας
         (2021/C 215 I/03)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1005/2008 του Συμβουλίου, της 29ης Σεπτεμβρίου 2008, περί δημιουργίας κοινοτικού συστήματος πρόληψης, αποτροπής και εξάλειψης της παράνομης, λαθραίας και άναρχης αλιείας, τροποποίησης των κανονισμών (ΕΟΚ) αριθ. 2847/93, (ΕΚ) αριθ. 1936/2001 και (ΕΚ) αριθ. 601/2004 και κατάργησης των κανονισμών (ΕΚ) αριθ. 1093/94 και (ΕΚ) αριθ. 1447/1999 (1), και ιδίως το άρθρο 32,
         Εκτιμώντας τα ακόλουθα:
         1.   ΕΙΣΑΓΩΓΗ
         
         
                     (1)
                  
                  
                     Με τον κανονισμό (ΕΚ) αριθ. 1005/2008 (στο εξής: κανονισμός ΠΛΑ) θεσπίζεται ενωσιακό σύστημα πρόληψης, αποτροπής και εξάλειψης της παράνομης, λαθραίας και άναρχης (ΠΛΑ) αλιείας.
                  
               
                     (2)
                  
                  
                     Το κεφάλαιο VI του κανονισμού ΠΛΑ προβλέπει τη διαδικασία για τον χαρακτηρισμό των μη συνεργαζόμενων τρίτων χωρών στην καταπολέμηση της ΠΛΑ αλιείας, τις διαδικασίες όσον αφορά τις εν λόγω χώρες, την κατάρτιση καταλόγου των εν λόγω χωρών, τη διαγραφή από τον εν λόγω κατάλογο, τη δημοσίευση του εν λόγω καταλόγου και την ενδεχόμενη λήψη επειγόντων μέτρων.
                  
               
                     (3)
                  
                  
                     Σύμφωνα με το άρθρο 31 του κανονισμού ΠΛΑ, η Επιτροπή πρέπει να χαρακτηρίζει τις τρίτες χώρες που θεωρεί μη συνεργαζόμενες στην καταπολέμηση της ΠΛΑ αλιείας. Τρίτη χώρα χαρακτηρίζεται ως μη συνεργαζόμενη τρίτη χώρα εάν δεν εκπληρώνει τις υποχρεώσεις που υπέχει δυνάμει του διεθνούς δικαίου ως κράτος σημαίας, κράτος λιμένος, παράκτιο κράτος ή κράτος αγοράς, προκειμένου να λαμβάνει μέτρα για την πρόληψη, την αποτροπή και την εξάλειψη της ΠΛΑ αλιείας.
                  
               
                     (4)
                  
                  
                     Πριν από τον χαρακτηρισμό τρίτων χωρών ως μη συνεργαζόμενων, σύμφωνα με το άρθρο 31 του κανονισμού ΠΛΑ, η Επιτροπή οφείλει πρώτα απ’ όλα να κοινοποιεί στις τρίτες χώρες το ενδεχόμενο να χαρακτηριστούν ως μη συνεργαζόμενες χώρες σύμφωνα με το άρθρο 32 του εν λόγω κανονισμού. Η κοινοποίηση αυτή έχει προκαταρκτικό χαρακτήρα.
                  
               
                     (5)
                  
                  
                     Η κοινοποίηση σε τρίτες χώρες του ενδεχομένου να χαρακτηριστούν ως μη συνεργαζόμενες χώρες βασίζεται επίσης στα κριτήρια που προβλέπονται στο άρθρο 31 του κανονισμού ΠΛΑ. Η Επιτροπή οφείλει να λαμβάνει υπόψη όλες τις διαδικασίες που αναφέρονται στο άρθρο 32 του κανονισμού ΠΛΑ σχετικά με τις τρίτες χώρες στις οποίες απευθύνεται η κοινοποίηση. Ειδικότερα, η Επιτροπή πρέπει να συμπεριλαμβάνει στην κοινοποίηση πληροφορίες σχετικά με τα ουσιώδη πραγματικά περιστατικά και τους λόγους για τον χαρακτηρισμό, καθώς και να παρέχει στις οικείες τρίτες χώρες την ευκαιρία να απαντήσουν και να υποβάλουν στοιχεία με βάση τα οποία δεν αποδέχονται τον χαρακτηρισμό ή, κατά περίπτωση, σχέδιο δράσης για βελτίωση και τα μέτρα που ελήφθησαν για να διορθωθεί η κατάσταση. Η Επιτροπή πρέπει να παρέχει στις οικείες τρίτες χώρες τον απαιτούμενο χρόνο για να απαντήσουν στην κοινοποίηση και εύλογη προθεσμία για τη διόρθωση της κατάστασης.
                  
               
                     (6)
                  
                  
                     Ο χαρακτηρισμός τρίτων χωρών ως μη συνεργαζόμενων βάσει του άρθρου 31 του κανονισμού ΠΛΑ πρέπει να βασίζεται στην εξέταση όλων των πληροφοριών κατά τα οριζόμενα στο άρθρο 31 παράγραφος 2 του εν λόγω κανονισμού. Ο χαρακτηρισμός πρέπει να στηρίζεται σε όλες τις πληροφορίες που έχουν συγκεντρωθεί βάσει του κανονισμού ΠΛΑ ή, κατά περίπτωση, σε οποιαδήποτε άλλη πληροφορία, όπως τα στοιχεία των αλιευμάτων, οι εμπορικές πληροφορίες που λαμβάνονται από εθνικές στατιστικές υπηρεσίες και άλλες αξιόπιστες πηγές, μητρώα σκαφών και βάσεις δεδομένων, αναφορές αλιευμάτων ή προγράμματα στατιστικών εγγράφων και κατάλογοι σκαφών ΠΛΑ αλιείας οι οποίοι έχουν θεσπιστεί από περιφερειακές οργανώσεις διαχείρισης της αλιείας (ΠΟΔΑ) καθώς και σε κάθε άλλη σχετική πληροφορία που λαμβάνεται από λιμένες και αλιευτικά πεδία.
                  
               
                     (7)
                  
                  
                     Σύμφωνα με το άρθρο 33 του κανονισμού ΠΛΑ, το Συμβούλιο πρέπει να αποφασίσει τον κατάλογο των μη συνεργαζόμενων τρίτων χωρών. Τα μέτρα που προβλέπονται, μεταξύ άλλων, στο άρθρο 38 του κανονισμού ΠΛΑ εφαρμόζονται για τις εν λόγω χαρακτηρισμένες χώρες.
                     Σύμφωνα με το άρθρο 20 παράγραφος 1 του κανονισμού ΠΛΑ, για να γίνουν αποδεκτά τα πιστοποιητικά αλιευμάτων που έχουν επικυρωθεί από τρίτο κράτος σημαίας, το οικείο κράτος σημαίας υποβάλλει στην Επιτροπή κοινοποίηση στην οποία να πιστοποιείται ότι διαθέτει σύστημα εφαρμογής, ελέγχου και επιβολής των νομοθετικών και κανονιστικών διατάξεων και των μέτρων διατήρησης και διαχείρισης με τα οποία πρέπει να συμμορφώνονται τα αλιευτικά του σκάφη.
                  
               
                     (8)
                  
                  
                     Σύμφωνα με το άρθρο 20 παράγραφος 4 του κανονισμού ΠΛΑ, η Επιτροπή οφείλει να συνεργάζεται, κατά περίπτωση, διοικητικά με τρίτες χώρες σε τομείς που αφορούν την εφαρμογή των διατάξεων πιστοποίησης αλιευμάτων που προβλέπονται στον εν λόγω κανονισμό.
                  
               2.   ΔΙΑΔΙΚΑΣΙΑ ΣΧΕΤΙΚΑ ΜΕ ΤΗ ΔΗΜΟΚΡΑΤΙΑ ΤΗΣ ΓΚΑΝΑΣ
         
         
                     (9)
                  
                  
                     Η Δημοκρατία της Γκάνας (στο εξής: Γκάνα) υπέβαλε στην Επιτροπή την κοινοποίησή της με την ιδιότητα του κράτους σημαίας σύμφωνα με το άρθρο 20 του κανονισμού ΠΛΑ, η οποία έγινε δεκτή από την Επιτροπή την 1η Ιανουαρίου 2010.
                  
               
                     (10)
                  
                  
                     Στο πλαίσιο της διοικητικής συνεργασίας που προβλέπεται στο άρθρο 20 παράγραφος 4 του κανονισμού ΠΛΑ, από τις 28 Μαΐου 2013 έως τις 23 Σεπτεμβρίου 2013, η Επιτροπή συνεργάστηκε με τις αρχές της Γκάνας με σκοπό την επαλήθευση πληροφοριών σχετικά με το σύστημα της Γκάνας για την εφαρμογή, τον έλεγχο και την επιβολή των νομοθετικών και κανονιστικών διατάξεων και των μέτρων διατήρησης και διαχείρισης με τα οποία πρέπει να συμμορφώνονται τα αλιευτικά της σκάφη, καθώς επίσης σχετικά με τα μέτρα που έλαβε η Γκάνα προκειμένου να εκπληρώσει τις υποχρεώσεις της όσον αφορά την καταπολέμηση της ΠΛΑ αλιείας.
                  
               
                     (11)
                  
                  
                     Σύμφωνα με το άρθρο 31 παράγραφος 3 του κανονισμού ΠΛΑ, η Επιτροπή εξέτασε τις υποχρεώσεις της Γκάνας ως κράτους σημαίας, κράτους λιμένος, παράκτιου κράτους ή κράτους αγοράς. Για τους σκοπούς αυτής της εξέτασης, η Επιτροπή έλαβε υπόψη τις παραμέτρους που ορίζονται στο άρθρο 31 παράγραφοι 4 έως 7 του κανονισμού ΠΛΑ.
                  
               
                     (12)
                  
                  
                     Αφού εξέτασε όλα τα πραγματικά στοιχεία που συγκεντρώθηκαν, καθώς και το σύνολο των δηλώσεων της ίδιας της χώρας, η Επιτροπή διαπίστωσε, σύμφωνα με το άρθρο 31 παράγραφοι 4 έως 7 του κανονισμού ΠΛΑ, ότι η Γκάνα δεν είχε εκπληρώσει τις υποχρεώσεις που υπέχει δυνάμει του διεθνούς δικαίου όσον αφορά τους διεθνείς κανόνες και κανονιστικές διατάξεις και τα μέτρα διατήρησης και διαχείρισης.
                  
               
                     (13)
                  
                  
                     Κατά συνέπεια, δυνάμει της απόφασης 2013/C 346/03 της Επιτροπής (2), κοινοποιήθηκε στη Γκάνα το ενδεχόμενο να χαρακτηριστεί ως μη συνεργαζόμενη τρίτη χώρα στην καταπολέμηση της ΠΛΑ αλιείας.
                  
               
                     (14)
                  
                  
                     Η Γκάνα κλήθηκε να συνεργαστεί με την Επιτροπή βάσει του προτεινόμενου σχεδίου δράσης για τη διόρθωση των ελλείψεων που εντοπίστηκαν.
                  
               
                     (15)
                  
                  
                     Στο πλαίσιο του διμερούς διαλόγου που ακολούθησε την απόφαση 2013/C 346/03 της Επιτροπής, η Γκάνα υπέβαλε προφορικές και γραπτές παρατηρήσεις, οι οποίες ελήφθησαν υπόψη από την Επιτροπή. Η Επιτροπή συνέχισε να συγκεντρώνει και να ελέγχει όλα τα πληροφοριακά στοιχεία που έκρινε απαραίτητα.
                  
               
                     (16)
                  
                  
                     Η Γκάνα έλαβε τα αναγκαία μέτρα για τη διακοπή των εν λόγω δραστηριοτήτων ΠΛΑ αλιείας και για την πρόληψή τους, επανορθώνοντας κάθε πράξη ή παράλειψη που οδηγεί στην κοινοποίηση του ενδεχομένου να χαρακτηριστεί ως μη συνεργαζόμενη χώρα στην καταπολέμηση της ΠΛΑ αλιείας.
                  
               
                     (17)
                  
                  
                     Κατά συνέπεια, με ανακοίνωση της 1ης Οκτωβρίου 2015, η Επιτροπή αποφάσισε να περατώσει τα διαβήματα έναντι της Γκάνας σύμφωνα με τις διατάξεις του άρθρου 32 του κανονισμού ΠΛΑ όσον αφορά την εκπλήρωση των υποχρεώσεων που υπέχει δυνάμει του διεθνούς δικαίου ως κράτος σημαίας, κράτος λιμένος, παράκτιο κράτος ή κράτος αγοράς και τα μέτρα που λαμβάνει για την πρόληψη, την αποτροπή και την εξάλειψη της ΠΛΑ αλιείας (3).
                  
               
                     (18)
                  
                  
                     Ωστόσο, η Επιτροπή υπογράμμισε ότι η περάτωση των διαδικασιών δεν αποκλείει τη λήψη μεταγενέστερων μέτρων από την Επιτροπή ή το Συμβούλιο στο μέλλον, σε περίπτωση που από πραγματικά στοιχεία προκύψει ότι η Γκάνα δεν εκπληρώνει τις υποχρεώσεις που υπέχει δυνάμει του διεθνούς δικαίου ως κράτος σημαίας, κράτος λιμένος, παράκτιο κράτος ή κράτος αγοράς, προκειμένου να λαμβάνει μέτρα για την πρόληψη, την αποτροπή και την εξάλειψη της ΠΛΑ αλιείας.
                  
               
                     (19)
                  
                  
                     Στις 2 Μαρτίου 2016 η Γκάνα και η Επιτροπή συμφώνησαν να συγκροτήσουν ομάδα εργασίας για τη συνεργασία για την καταπολέμηση της ΠΛΑ αλιείας. Κατά την ίδια ημερομηνία, κατέληξαν επίσης σε συμφωνία σχετικά με την εντολή της εν λόγω ομάδας εργασίας. Κατά την περίοδο 2016-2019 πραγματοποιήθηκαν τέσσερις συνεδριάσεις αυτής της ομάδας εργασίας. Κατά το διάστημα μεταξύ 2019 και του 2020 πραγματοποιήθηκαν δύο ενδιάμεσες βιντεοδιασκέψεις.
                  
               
                     (20)
                  
                  
                     Οι συνεδριάσεις κάλυψαν θέματα σχετικά με τα μέτρα που έλαβε η Γκάνα για την καταπολέμηση της ΠΛΑ αλιείας, συμπεριλαμβανομένης της εφαρμογής του πλαισίου διαχείρισης της αλιείας, των μέτρων παρακολούθησης, ελέγχου και επιτήρησης, του ελέγχου και της επιβολής των νομοθετικών και κανονιστικών διατάξεων και των μέτρων διατήρησης και διαχείρισης που πρέπει να τηρούν τα αλιευτικά σκάφη της Γκάνας. Στις συνεδριάσεις συζητήθηκε επίσης η αναθεώρηση του νομικού πλαισίου.
                  
               
                     (21)
                  
                  
                     Η συνέχεια που δόθηκε σε αυτές τις συνεδριάσεις περιλάμβανε την ανταλλαγή γραπτών παρατηρήσεων, στο πλαίσιο της οποίας η Επιτροπή ζήτησε και επαλήθευσε όλες τις πληροφορίες που έκρινε απαραίτητες σχετικά με τα μέτρα τα οποία έλαβε η Γκάνα προκειμένου να εκπληρώσει τις υποχρεώσεις της όσον αφορά την καταπολέμηση της ΠΛΑ αλιείας. Επιπλέον, η αντιπροσωπεία της Ευρωπαϊκής Ένωσης στη Γκάνα πραγματοποίησε τρεις επιτόπιες αποστολές κατά την περίοδο 2019-2020.
                  
               
                     (22)
                  
                  
                     Η Γκάνα είναι συμβαλλόμενο μέρος της σύμβασης των Ηνωμένων Εθνών για το Δίκαιο της Θάλασσας (UNCLOS) του 1982, της συμφωνίας για την εφαρμογή των διατάξεων της σύμβασης των Ηνωμένων Εθνών για το Δίκαιο της Θάλασσας, της 10ης Δεκεμβρίου 1982, όσον αφορά τη διατήρηση και τη διαχείριση των αλληλεπικαλυπτόμενων αποθεμάτων και των άκρως μεταναστευτικών αποθεμάτων ιχθύων (UNFSA) (4) και της συμφωνίας σχετικά με τα μέτρα που λαμβάνει το κράτος λιμένος για την πρόληψη, την αποτροπή και την εξάλειψη της παράνομης, λαθραίας και άναρχης αλιείας (PSMA) (5). Στις 12 Μαΐου 2003 η Γκάνα προσχώρησε στη συμφωνία για την προώθηση της τήρησης διεθνών μέτρων διατήρησης και διαχείρισης από αλιευτικά σκάφη στην ανοικτή θάλασσα (συμφωνία συμμόρφωσης) (6). Τον Μάιο του 2014 η Γκάνα εξέδωσε εθνικό σχέδιο δράσης για την πρόληψη, την αποτροπή και την εξάλειψη της παράνομης, λαθραίας και άναρχης αλιείας βάσει του διεθνούς σχεδίου δράσης για την πρόληψη, την αποτροπή και την εξάλειψη της παράνομης, λαθραίας και άναρχης αλιείας (IPOA-IUU) (7).
                  
               
                     (23)
                  
                  
                     Η Γκάνα είναι συμβαλλόμενο μέρος της Διεθνούς Επιτροπής για τη Διατήρηση των Θυννοειδών του Ατλαντικού (ICCAT), καθώς και της Επιτροπής Αλιείας του Δυτικού Κεντρικού Κόλπου της Γουινέας (FCWC) και της Επιτροπής Αλιείας Κεντροανατολικού Ατλαντικού (CECAF), οι οποίες είναι αμφότερες υποπεριφερειακοί συμβουλευτικοί φορείς στον τομέα της αλιείας.
                  
               
                     (24)
                  
                  
                     Για να αξιολογήσει τη συμμόρφωση της Γκάνας με τις διεθνείς υποχρεώσεις που υπέχει ως κράτος σημαίας, κράτος λιμένα, παράκτιο κράτος ή κράτος αγοράς, και οι οποίες προβλέπονται στις διεθνείς συμφωνίες που αναφέρονται στην αιτιολογική σκέψη 22, η Επιτροπή αναζήτησε, συγκέντρωσε και ανέλυσε όλες τις απαραίτητες πληροφορίες για τους σκοπούς αυτής της διαδικασίας.
                  
               3.   ΕΝΔΕΧΟΜΕΝΟ ΧΑΡΑΚΤΗΡΙΣΜΟΥ ΤΗΣ ΓΚΑΝΑΣ ΩΣ ΜΗ ΣΥΝΕΡΓΑΖΟΜΕΝΗΣ ΤΡΙΤΗΣ ΧΩΡΑΣ
         
         
                     (25)
                  
                  
                     Σύμφωνα με το άρθρο 31 παράγραφος 3 του κανονισμού ΠΛΑ η Επιτροπή ανέλυσε τις υποχρεώσεις που υπέχει η Γκάνα ως κράτος σημαίας, κράτος λιμένα, παράκτιο κράτος και κράτος αγοράς. Για τους σκοπούς αυτής της εξέτασης, η Επιτροπή έλαβε υπόψη τα κριτήρια που προβλέπονται στο άρθρο 31 παράγραφοι 4 έως 7 του κανονισμού ΠΛΑ.
                  
               3.1.   Μέτρα που ελήφθησαν όσον αφορά την επαναλαμβανόμενη φύση των δραστηριοτήτων ΠΛΑ αλιείας και των εμπορικών ροών προϊόντων ΠΛΑ αλιείας (άρθρο 31 παράγραφος 4 του κανονισμού ΠΛΑ)
         
         
                     (26)
                  
                  
                     Σύμφωνα με το άρθρο 31 παράγραφος 4 στοιχείο α) του κανονισμού ΠΛΑ, η Επιτροπή ανέλυσε τα μέτρα που έχει λάβει η Γκάνα όσον αφορά τυχόν επαναλαμβανόμενη δραστηριότητα ΠΛΑ αλιείας που διεξάγεται ή υποστηρίζεται από αλιευτικά σκάφη που φέρουν τη σημαία της ή από υπηκόους της ή από αλιευτικά σκάφη που αναπτύσσουν δραστηριότητες στα θαλάσσια ύδατά της ή χρησιμοποιούν τους λιμένες της.
                  
               
                     (27)
                  
                  
                     Με βάση δημόσια διαθέσιμες πληροφορίες και τα στοιχεία που παρείχαν οι αρμόδιες αρχές της Γκάνας, οι μεταφορτώσεις εν πλω στα ύδατα της Γκάνας απαγορεύονται από τους κανονισμούς αλιείας του 2010 (LI 1968). Ωστόσο, η Επιτροπή διαπίστωσε ότι οι μεταφορτώσεις εν πλω μεταξύ τρατών βιομηχανικής αλιείας και κανό αποτελούν συνήθη πρακτική στα ύδατα που υπάγονται στη δικαιοδοσία της Γκάνας. Ο κανονισμός 33(2) των κανονισμών αλιείας LI 1968 απαγορεύει τη μεταφόρτωση ιχθύων από σκάφη βιομηχανικής αλιείας σε σκάφη ημιβιομηχανικής αλιείας ή κανό και αντίστροφα. Επίσης, ο κανονισμός 33(4) των κανονισμών αλιείας LI 1968 ορίζει ότι τα αλιευτικά σκάφη ολικής χωρητικότητας ίσης ή μεγαλύτερης των 50 κόρων ή τα οποία έχουν λάβει άδεια ως σκάφη βιομηχανικής αλιείας υποχρεούνται να εκφορτώνουν τα αλιεύματά τους σε εγκεκριμένους λιμένες της χώρας. Ο κανονισμός 33 των κανονισμών αλιείας LI 1968 εκδόθηκε δυνάμει του άρθρου 139 του νόμου του 2002 για την αλιεία (νόμος 625). Το άρθρο 139 παράγραφος 1 στοιχείο ζ) του εν λόγω νόμου επιτρέπει στον υπουργό να εκδίδει κανονισμούς σχετικά με τη μεταφόρτωση. Επιπλέον, στη δήλωση προϋπολογισμού του 2020, οι αρχές της Γκάνας επιβεβαίωσαν τον παράνομο χαρακτήρα αυτών των μεταφορτώσεων, δηλώνοντας ότι θα απαγορευθεί σε όλους τους εγχώριους και διεθνείς στόλους που διεξάγουν δραστηριότητες saiko (8) να αλιεύουν στα ύδατα της Γκάνας (9).
                  
               
                     (28)
                  
                  
                     Σύμφωνα με δημόσια διαθέσιμες πληροφορίες, καθώς και τις πληροφορίες που παρείχαν οι αρμόδιες αρχές της Γκάνας, πολλές μηχανότρατες βιομηχανικής αλιείας που δραστηριοποιούνται στα ύδατα της Γκάνας στοχεύουν στην αλίευση μεγάλων ποσοτήτων ιχθυδίων πελαγικών ειδών, όπως της φρίσσας, μεγέθους μικρότερου του κανονικού, κατά παράβαση του άρθρου 89 (παράγραφος 1 στοιχείο γ) του νόμου για την αλιεία του 2002 (νόμος 625). Το άρθρο 89 παράγραφος 1 στοιχείο γ) ορίζει ότι ένα πρόσωπο δεν θα πρέπει να αλιεύει εν γνώσει του ιχθύδια κατά τη διάρκεια της αλιείας. Επιπλέον, ο κανονισμός 14 των κανονισμών αλιείας LI 1968 ορίζει ότι ένα πρόσωπο δεν επιτρέπεται να αλιεύει ή να εκφορτώνει σε οποιονδήποτε τόπο εκφόρτωσης στη χώρα αλιεύματα μεγέθους μικρότερου του καθορισμένου μήκους, όπως προβλέπεται στον πίνακα 1 του παραρτήματος των κανονισμών αλιείας LI 1968. Ο πίνακας 1 του παραρτήματος ορίζει τα ελάχιστα μεγέθη εκφόρτωσης των εμπορικά σημαντικών ειδών ιχθύων. Επίσης, ο κανονισμός 31 ορίζει ότι το πρόσωπο που αλιεύει ιχθύδια ως παρεμπίπτοντα αλιεύματα πρέπει να τα απελευθερώνει αμέσως στον φυσικό τους οικότοπο ή περιβάλλον κατά τρόπο που να μην τους προκαλεί βλάβες (10).
                  
               
                     (29)
                  
                  
                     Σε αντίθεση με τους κανονισμούς αλιείας που αναφέρονται στην αιτιολογική σκέψη 27, τα εν λόγω αλιεύματα είτε απορρίπτονται στη θάλασσα είτε καταψύχονται σε τεμάχια και μεταφορτώνονται σε ειδικά προσαρμοσμένα κανό, από τα οποία στη συνέχεια εκφορτώνονται και πωλούνται στις τοπικές κοινότητες με σκοπό το κέρδος.
                  
               
                     (30)
                  
                  
                     Σύμφωνα με το άρθρο 100 του νόμου για την αλιεία του 2002 (νόμος 625) και τον κανονισμό 35 των κανονισμών αλιείας LI 1968, όλες οι μηχανότρατες βιομηχανικής αλιείας υποχρεούνται, από την 1η Μαρτίου 2018, να φέρουν παρατηρητή επί του σκάφους, ωστόσο το μέτρο αυτό δεν αποδείχθηκε επαρκές για την εξάλειψη των παράνομων μεταφορτώσεων. Αυτές οι δραστηριότητες ΠΛΑ αλιείας τεκμηριώνονται κατάλληλα από τις επιτόπιες αποστολές που αναφέρονται στην αιτιολογική σκέψη 21, από μελέτη που εκπονήθηκε από τον Οργανισμό Τροφίμων και Γεωργίας των Ηνωμένων Εθνών (FAO) (11) και από ελεύθερα προσβάσιμες πληροφορίες. Το θέμα αυτό συζητήθηκε επίσης με τις αρμόδιες αρχές της Γκάνας στις συνεδριάσεις της ομάδας εργασίας που αναφέρεται στην αιτιολογική σκέψη 19.
                  
               
                     (31)
                  
                  
                     Η μη αποτελεσματική αντιμετώπιση της ΠΛΑ αλιείας, κυρίως των παράνομων μεταφορτώσεων, δεν συνάδει με τις υποχρεώσεις της Γκάνας ως παράκτιου κράτους δυνάμει της UNCLOS, ειδικότερα όσον αφορά τη βιώσιμη διατήρηση και διαχείριση των έμβιων πόρων που προβλέπεται στο άρθρο 61 παράγραφοι 2 και 3, αλλά ούτε και με τις υποχρεώσεις που ανέλαβε η Γκάνα με την προσχώρησή της στην UNFSA το 2017.
                  
               
                     (32)
                  
                  
                     Επίσης, η Γκάνα δεν έλαβε υπόψη τις συστάσεις της παραγράφου 24 του IPOA IUU, το οποίο προβλέπει ότι τα κράτη σημαίας οφείλουν να διασφαλίζουν την ολοκληρωμένη και αποτελεσματική παρακολούθηση, τον έλεγχο και την εποπτεία της αλιείας από το σημείο φόρτωσης μέχρι τον τελικό προορισμό, περιλαμβανομένης της εφαρμογής συστήματος παρακολούθησης σκαφών (VMS), σύμφωνα με τα σχετικά εθνικά, περιφερειακά και διεθνή πρότυπα. Στις 21 Οκτωβρίου 2020, η αντιπροσωπεία της ΕΕ επισκέφθηκε τις εγκαταστάσεις του Περιφερειακού Κέντρου Παρακολούθησης, Ελέγχου και Επιτήρησης της FCWC στην Tema. Το Κέντρο Παρακολούθησης Αλιείας της Γκάνας (FMC), το οποίο βρίσκεται στις ίδιες εγκαταστάσεις, δεν λειτουργούσε. Αυτό θα μπορούσε να υποδεικνύει ότι η Γκάνα δεν είναι σε θέση να ασκεί επαρκή έλεγχο στα σκάφη της. Τον Απρίλιο του 2017 μια αποστολή της Παγκόσμιας Τράπεζας επισήμανε επίσης τη γενική απροθυμία των αρχών της Γκάνας να κάνουν χρήση των άφθονων πληροφοριών που παράγονται από το VMS (12). Επιπλέον, το εθνικό σχέδιο επιθεώρησης της αλιείας είναι παρωχημένο, καθώς καλύπτει μόνο τα έτη 2015 και 2016. Αυτό υποδεικνύει ότι η Γκάνα δεν τηρούσε τους όρους του άρθρου 94 της UNCLOS, το οποίο ορίζει ότι αποτελεί υποχρέωση του κράτους σημαίας να ασκεί έλεγχο σε κάθε πλοίο που φέρει τη σημαία του.
                  
               
                     (33)
                  
                  
                     Λαμβανομένων υπόψη των ανωτέρω πληροφοριών, η Επιτροπή κατέληξε στο συμπέρασμα ότι η Γκάνα δεν τήρησε τις υποχρεώσεις που υπέχει ως κράτος σημαίας όσον αφορά την πρόληψη της άσκησης δραστηριοτήτων ΠΛΑ αλιείας από τον στόλο της. Αυτό συνιστά παράβαση του άρθρου 94 παράγραφοι 1 και 2 της UNCLOS, το οποίο προβλέπει ότι κάθε κράτος πρέπει να ασκεί αποτελεσματικά τη δικαιοδοσία του και τον έλεγχό του στα πλοία που φέρουν τη σημαία του.
                  
               
                     (34)
                  
                  
                     Επιπλέον, σύμφωνα με το άρθρο 91 της UNCLOS, πρέπει να υφίσταται πραγματικός δεσμός μεταξύ του κράτους σημαίας και του σκάφους. Σύμφωνα με το άρθρο 47 του νόμου για την αλιεία του 2002 (νόμος 625), ένα τοπικό σκάφος βιομηχανικής ή ημιβιομηχανικής αλιείας θα πρέπει να ανήκει σε ή να ελέγχεται από πολίτη της Γκάνας ή την κυβέρνηση, ή να ανήκει σε ή να ελέγχεται από εταιρεία ή σύμπραξη η οποία είναι νομίμως καταχωρισμένη στη Γκάνα, έχει την κύρια εγκατάστασή της στη Γκάνα και της οποίας τα μερίδια ανήκουν κατά πλήρη κυριότητα στην κυβέρνηση της Γκάνας, σε πολίτη της Γκάνας, σε δημόσια εταιρεία που έχει συσταθεί νόμιμα στη Γκάνα ή σε οποιονδήποτε συνδυασμό αυτών (13). Το άρθρο 47 του νόμου για την αλιεία του 2002 (νόμος 625) ορίζει επίσης ότι το σκάφος πρέπει να είναι νηολογημένο στη Γκάνα. Ωστόσο, στην περίπτωση των τρατών βιομηχανικής αλιείας, σύμφωνα με τις πληροφορίες που είναι διαθέσιμες στο κοινό, καθώς και με τις επαφές με τις αρχές της Γκάνας, υπάρχουν ενδείξεις ότι ο απαιτούμενος πραγματικός δεσμός ενδέχεται να μην υφίσταται και ότι η σχετική εθνική νομοθεσία ενδέχεται να μην τηρείται.
                  
               
                     (35)
                  
                  
                     Σύμφωνα με το άρθρο 31 παράγραφος 4 στοιχείο β) του κανονισμού ΠΛΑ, η Επιτροπή εξέτασε τα μέτρα που έλαβε η Γκάνα όσον αφορά την πρόσβαση αλιευτικών προϊόντων που προέρχονται από ΠΛΑ αλιεία στην αγορά της και στις μεταγενέστερες εμπορικές ροές.
                  
               
                     (36)
                  
                  
                     Με βάση τις πληροφορίες που αναφέρονται στις αιτιολογικές σκέψεις 27 έως 32, η Επιτροπή θεωρεί ότι η Γκάνα δεν μπορεί να διασφαλίσει ότι τα αλιευτικά προϊόντα που εισέρχονται στην αγορά της δεν προέρχονται από ΠΛΑ αλιεία. Για παράδειγμα, κατά τη διάρκεια των επιτόπιων επισκέψεων του Οκτωβρίου 2020 που αναφέρονται στην αιτιολογική σκέψη 21, παρατηρήθηκε η εκφόρτωση μεγάλου κανό, χωρίς αλιευτικά εργαλεία ή δίχτυα στον λιμένα της Elmina. Από τα διαμερίσματα αποθήκευσης του κύτους εκφορτώθηκαν πλάκες κατεψυγμένων ιχθύων διαστάσεων 60 x 40 εκ. περίπου, τις οποίες οι ιχθυοπώλες εμπορεύονταν αμέσως μπροστά από το κανό. Τα κανό δεν διέθεταν γεννήτρια ή ψυγείο για τη δημιουργία αυτών των πλακών, οι οποίες απλώς καλύπτονταν με κουβέρτες. Επίσης, από την ανάλυση των δύο πλακών κατεψυγμένων ιχθύων που αγοράστηκαν στον τόπο εκφόρτωσης ιχθύων της Elmina στις εν λόγω περιπτώσεις, προέκυψε ότι το 60 % των 705 μεμονωμένων ιχθύων που περιείχαν οι πλάκες ανήκαν σε είδη εμπορικής σημασίας, όπως μικρά πελαγικά, συμπεριλαμβανομένων του είδους Sardinella aurita τα αποθέματα του οποίου έχουν μειωθεί σοβαρά και άλλων παράκτιων πελαγικών ειδών. Όλα αυτά τα αλιεύματα είχαν μικρότερο από το ελάχιστο επιτρεπόμενο μέγεθος εκφόρτωσης, όπως ορίζεται στον κανονισμό 14 των κανονισμών αλιείας LI 1968 και στον πίνακα 1 του παραρτήματος των εν λόγω κανονισμών. Οι ποσότητες ιχθυδίων μικρών πελαγικών ειδών στα αλιεύματα ήταν ενδεικτικές της χρήσης μεγεθών ματιών/αλιευτικών εργαλείων που απαγορεύονται από την εθνική νομοθεσία. Οι παρατηρήσεις αυτές είναι παρόμοιες με τις παρατηρήσεις που προκύπτουν από άλλες ελεύθερα προσβάσιμες πληροφορίες και από τη μελέτη του FAO που αναφέρεται στην αιτιολογική σκέψη 30, καθώς και από τις πληροφορίες που παρασχέθηκαν από τις αρχές της Γκάνας.
                  
               
                     (37)
                  
                  
                     Επίσης, όπως αναφέρεται στην αιτιολογική σκέψη 9, η Γκάνα δικαιούται να επικυρώνει πιστοποιητικά αλιευμάτων που συνοδεύουν αλιευτικά προϊόντα τα οποία έχουν αλιευθεί από σκάφη που φέρουν τη σημαία της Γκάνας στην αγορά της Ένωσης. Η Ευρωπαϊκή Υπηρεσία Ελέγχου της Αλιείας (EFCA) προέβη σε ανάλυση δείγματος πιστοποιητικών αλιευμάτων και δηλώσεων μεταποίησης που επικύρωσε η Γκάνα το 2019. Η EFCA κατέληξε στο συμπέρασμα ότι η επικύρωση των πιστοποιητικών αλιευμάτων από τις αρμόδιες αρχές της Γκάνας εγείρει σοβαρές αμφιβολίες σχετικά με τις ισχύουσες εσωτερικές διαδικασίες λόγω της έλλειψης ή της ασυνέπειας των πληροφοριών που επικυρώνονται στα πιστοποιητικά αλιευμάτων.
                  
               
                     (38)
                  
                  
                     Η EFCA εντόπισε πολλές ελλείψεις στα πιστοποιητικά αλιευμάτων που αναλύθηκαν, όπως περιπτώσεις στις οποίες οι ημερομηνίες αλίευσης που δηλώθηκαν ήταν μεταγενέστερες της ημερομηνίας λήξης της άδειας αλιείας· απουσία αναφοράς στα εθνικά μέτρα διατήρησης και διαχείρισης στο πιστοποιητικό εκφόρτωσης, μολονότι τα αλιευτικά σκάφη είχαν δραστηριοποιηθεί σε μία ή περισσότερες αποκλειστικές οικονομικές ζώνες (ΑΟΖ)· περιπτώσεις στις οποίες το συνοδευτικό παράρτημα με την ένδειξη «συνημμένο σε εγχώρια μεταποιημένα αλιευτικά προϊόντα» ανέφερε χώρα τελικού προορισμού άλλη από εκείνη προς την οποία είχε αποσταλεί το φορτίο· ασυνέπειες στη συμπλήρωση των υποδειγμάτων του πιστοποιητικού αλιευμάτων· ασυνεπή και αντιφατικά στοιχεία στα πιστοποιητικά εκφόρτωσης αλιευτικών σκαφών όσον αφορά τις δραστηριότητες των αλιευτικών σκαφών, συμπεριλαμβανομένων των στοιχείων σχετικά με εικαζόμενες αλιευτικές δραστηριότητες σε ΑΟΖ τρίτων χωρών χωρίς αναφορά σε αλιευτική άδεια η οποία να έχει εκδοθεί από τρίτες χώρες. Οι διαπιστώσεις αυτές οδήγησαν στο συμπέρασμα ότι οι επαληθεύσεις πριν από την επικύρωση των πιστοποιητικών αλιευμάτων δεν μπορούν να διασφαλίσουν ότι τα εξαγόμενα αλιευτικά προϊόντα δεν προέρχονται από ΠΛΑ αλιεία.
                  
               
                     (39)
                  
                  
                     Η Επιτροπή κατέληξε στο συμπέρασμα ότι οι πληροφορίες σχετικά με την προέλευση και την ιχνηλασιμότητα των αλιευτικών προϊόντων που αλιεύονται από σκάφη που φέρουν τη σημαία της Γκάνας δεν ήταν ακριβείς και αξιόπιστες. Η Γκάνα δεν επέβαλε κανόνες προκειμένου να διασφαλίσει την ιχνηλασιμότητα των ιχθύων ή των αλιευτικών προϊόντων σε ολόκληρη την αγορά σύμφωνα με τις παραγράφους 71 και 72 του IPOA-IUU.
                  
               
                     (40)
                  
                  
                     Δεδομένης της κατάστασης όπως παρουσιάζεται στο παρόν τμήμα και με βάση όλα τα πραγματικά στοιχεία που συνέλεξε η Επιτροπή, καθώς επίσης και το σύνολο των δηλώσεων των αρμόδιων αρχών της Γκάνας, διαπιστώνεται ότι, σύμφωνα με το άρθρο 31 παράγραφος 3 και το άρθρο 31 παράγραφος 4 στοιχεία α) και β) του κανονισμού ΠΛΑ, η Γκάνα δεν εκπληρώνει τις υποχρεώσεις που υπέχει δυνάμει του διεθνούς δικαίου ως κράτος σημαίας, παράκτιο κράτος και κράτος αγοράς όσον αφορά την ΠΛΑ αλιεία που διεξάγεται ή υποστηρίζεται από αλιευτικά σκάφη που φέρουν τη σημαία της ή από υπηκόους της, και δεν διασφαλίζει την πρόληψη της πρόσβασης των αλιευτικών προϊόντων που προέρχονται από ΠΛΑ αλιεία στην αγορά της.
                  
               3.2.   Μη συμμόρφωση με τις υποχρεώσεις συνεργασίας και επιβολής της νομοθεσίας (άρθρο 31 παράγραφος 5 του κανονισμού ΠΛΑ)
         
         
                     (41)
                  
                  
                     Σύμφωνα με το άρθρο 31 παράγραφος 5 στοιχείο α) του κανονισμού ΠΛΑ, η Επιτροπή ανέλυσε τη συνεργασία της με τη Γκάνα για να διαπιστώσει αν οι αρχές είχαν συνεργαστεί αποτελεσματικά απαντώντας σε ερωτήσεις, παρέχοντας περαιτέρω στοιχεία ή διερευνώντας θέματα που αφορούν την ΠΛΑ αλιεία και σχετικές δραστηριότητες.
                  
               
                     (42)
                  
                  
                     Κατά τη διάρκεια των τεσσάρων συνεδριάσεων της ομάδας εργασίας που αναφέρεται στην αιτιολογική σκέψη 19, οι αρχές της Γκάνας ήταν σε γενικές γραμμές συνεργάσιμες όσον αφορά την ανταπόκριση σε αιτήματα παροχής πληροφοριών και την παροχή σχετικών περαιτέρω στοιχείων. Ωστόσο, ορισμένες από τις πληροφορίες που παρασχέθηκαν δεν ήταν ακριβείς. Για παράδειγμα, τον Μάρτιο του 2020 οι αρχές της Γκάνας ανέφεραν, κατόπιν αιτήματος που είχε υποβάλει η Επιτροπή τον Νοέμβριο του 2019, ότι τα σκάφη YU FENG 1 (αριθμός IMO 8561933), YU FENG 3 (IMO 8561945) και YU FENG 4 (IMO 8561957) δεν είχαν ακόμη καταχωριστεί στο νηολόγιο της Γκάνας. Ωστόσο, σύμφωνα με ελεύθερα προσβάσιμες βάσεις δεδομένων, τα εν λόγω σκάφη ήταν νηολογημένα στη Γκάνα από τα τέλη Οκτωβρίου 2019. Οι πληροφορίες αυτές επιβεβαιώθηκαν στη συνέχεια από τις αρχές της Γκάνας τον Ιούνιο του 2020, μετά τις πληροφορίες που απέστειλε η Επιτροπή από τις εν λόγω βάσεις δεδομένων.
                  
               
                     (43)
                  
                  
                     Επίσης, κατά την τρίτη συνεδρίαση της ομάδας εργασίας το 2018, η Επιτροπή και η Γκάνα συμφώνησαν να πραγματοποιούν τριμηνιαίες βιντεοδιασκέψεις για να διασφαλίσουν τη συνεχή και δυναμική ανταλλαγή πληροφοριών σχετικά με ζητήματα κοινού ενδιαφέροντος. Μετά τη βιντεοδιάσκεψη που πραγματοποιήθηκε τον Ιανουάριο του 2019, η Επιτροπή προσπάθησε να οργανώσει συζητήσεις παρακολούθησης τους επόμενους μήνες. Ωστόσο, αποδείχθηκε αδύνατο να οργανωθούν οι συζητήσεις αυτές έως την τέταρτη συνεδρίαση της ομάδας εργασίας τον Νοέμβριο του 2019, λόγω της επανειλημμένης μη διαθεσιμότητας των αρχών της Γκάνας.
                  
               
                     (44)
                  
                  
                     Μετά την αποτυχημένη απόπειρα διεξαγωγής βιντεοδιάσκεψης τον Ιούνιο του 2020, η Επιτροπή απέστειλε γραπτές ερωτήσεις στις αρχές της Γκάνας. Παρόλο που η Γκάνα απάντησε στις ερωτήσεις, ορισμένες από τις απαντήσεις δεν κάλυψαν επαρκώς τα ζητήματα που τέθηκαν, ειδικότερα όσον αφορά τον έλεγχο, τον εντοπισμό παραβάσεων και την επιβολή κυρώσεων σε υποθέσεις που συνδέονται με παράνομες μεταφορτώσεις εν πλω στα ύδατα της Γκάνας. Τον Αύγουστο του 2020 η Επιτροπή απέστειλε εκ νέου την ερώτηση που είχε μείνει αναπάντητη, αλλά οι αρχές της Γκάνας δεν έχουν δώσει ακόμη απάντηση.
                  
               
                     (45)
                  
                  
                     Σύμφωνα με το άρθρο 31 παράγραφος 5 στοιχείο β) του κανονισμού ΠΛΑ, η Επιτροπή ανέλυσε τα υφιστάμενα μέτρα επιβολής για την πρόληψη, την αποτροπή και την εξάλειψη της ΠΛΑ αλιείας.
                  
               
                     (46)
                  
                  
                     Το υφιστάμενο σύστημα επιβολής κυρώσεων βασίζεται στον νόμο για την αλιεία του 2002 (νόμος 625), όπως τροποποιήθηκε με τον (τροποποιητικό) νόμο για την αλιεία του 2014 (νόμος 880), τον κανονισμό αλιείας του 2010 (LI 1968) και τους (τροποποιητικούς) κανονισμούς αλιείας του 2015 (LI 2217). Η θέσπιση αυτών των τροποποιήσεων των νομικών πράξεων είχε καίρια σημασία για την περάτωση των διαδικασιών έναντι της Γκάνας τον Οκτώβριο του 2015. Ωστόσο, η Γκάνα δεν εφάρμοσε και δεν επέβαλε δεόντως τις εν λόγω πράξεις.
                  
               
                     (47)
                  
                  
                     Ο νόμος για την αλιεία του 2002 (νόμος 625), όπως τροποποιήθηκε με τον (τροποποιητικό) νόμο για την αλιεία του 2014 (νόμος 880), θεσπίζει στο άρθρο 88Α τον κατάλογο των ενεργειών που θεωρούνται ΠΛΑ αλιεία, συμπεριλαμβανομένων της αλιείας σε περιοχή απαγόρευσης της αλιείας, της χρήσης απαγορευμένων ή μη διαμορφούμενων αλιευτικών εργαλείων, της μεταφόρτωσης ή εκφόρτωσης ιχθύων μεγέθους μικρότερου του κανονικού και της μεταφόρτωσης με άλλο αλιευτικό σκάφος που έχει επιδοθεί σε ΠΛΑ αλιεία. Επίσης, το άρθρο 88Α ορίζει ότι ένα πρόσωπο που ασκεί δραστηριότητες ΠΛΑ αλιείας υπόκειται, με συνοπτική διαδικασία, στην επιβολή προστίμου ύψους από 1 000 000 USD έως 2 000 000 USD στην περίπτωση πρώτης παράβασης. Το πρόστιμο αυξάνεται σε ποσό από 2 000 000 USD έως 4 000 000 USD στην περίπτωση δεύτερης παράβασης. Επιπλέον, η άδεια που έχει εκδοθεί για το συγκεκριμένο αλιευτικό σκάφος αναστέλλεται για έξι μήνες από την ημερομηνία της καταδίκης. Επίσης, το άρθρο 88Α θεσπίζει πρόστιμο ύψους από 2 000 000 USD έως 4 000 000 USD στην περίπτωση τρίτης παράβασης και την ανάκληση οποιασδήποτε άδειας, καθώς και άμεσα μέτρα για τη διαγραφή του ονόματος του αλιευτικού σκάφους από το νηολόγιο της Γκάνας. Το άρθρο 116 του νόμου για την αλιεία του 2002 (νόμος 625) προβλέπει τον συμβιβασμό για αδικήματα και διοικητικές κυρώσεις, εάν το πρόσωπο παραδεχθεί εγγράφως τη διάπραξη του αδικήματος και εκφράσει τη βούλησή του για την αντιμετώπισή του. Ο παραβάτης θα πρέπει να καταβάλει χρηματικό ποσό ίσο τουλάχιστον με την ελάχιστη ποινή που προβλέπεται για το αδίκημα συν την εύλογη αγοραία αξία των ιχθύων που αλιεύθηκαν παράνομα. Το ποσό πρέπει να καταβληθεί εντός 30 ημερών, διαφορετικά η υπόθεση αναπέμπεται στο δικαστήριο.
                  
               
                     (48)
                  
                  
                     Από τις πληροφορίες που συνέλεξε η Επιτροπή και ειδικότερα από τις επαφές με τις αρχές της Γκάνας, προέκυψε ότι οι κυρώσεις που επιβάλλονται σε σκάφη τα οποία ασκούν ή υποστηρίζουν δραστηριότητες ΠΛΑ αλιείας δεν είναι αποτελεσματικές και αποτρεπτικές σύμφωνα με τις δεσμευτικές υποχρεώσεις της Γκάνας δυνάμει της UNFSA και της συμφωνίας συμμόρφωσης. Από τις 19 υποθέσεις που εξετάστηκαν στο πλαίσιο εξώδικης διευθέτησης το 2018 και το 2019 για παραβάσεις από μηχανότρατες βιομηχανικής αλιείας που αφορούσαν τη μεταφόρτωση ή την εκφόρτωση ιχθύων μεγέθους μικρότερου του κανονικού, τη μεταφόρτωση και τη διατήρηση ιχθυδίων επί του σκάφους, τη χρήση απαγορευμένων ή μη διαμορφούμενων αλιευτικών εργαλείων, σε μία μόνο περίπτωση επιβλήθηκε το ελάχιστο πρόστιμο των 1 000 000 USD. Στις άλλες περιπτώσεις, τα πρόστιμα που επιβλήθηκαν κυμαίνονταν από 6 000 GHS (ποσό που ισοδυναμεί με 950 EUR) έως 700 000 GHS (ποσό που ισοδυναμεί με 110 000 EUR).
                  
               
                     (49)
                  
                  
                     Μια μηχανότρατα βιομηχανικής αλιείας συνελήφθη τον Ιούνιο του 2018 για αλιεία στην παράκτια αποκλειστική ζώνη κατά παράβαση του άρθρου 81 παράγραφος 3 του νόμου για την αλιεία του 2002 (νόμος 625). Το άρθρο 81 καθορίζει για αυτή την παράβαση πρόστιμο το ύψος του οποίου κυμαίνεται από 10 000 USD έως 100 000 USD, όταν διαπράττεται από τοπικό σκάφος βιομηχανικής αλιείας. Σύμφωνα με τις πληροφορίες που παρείχαν οι αρχές της Γκάνας κατά τις τελευταίες επαφές, επιβλήθηκε πρόστιμο ύψους 48 000 GHS (που ισοδυναμούσε τότε με 10 140 USD ή 8 633 EUR) μέσω διοικητικών διαδικασιών τον Αύγουστο του 2018. Σύμφωνα με το άρθρο 116 του νόμου για την αλιεία του 2002 (νόμος 625), τα διοικητικά πρόστιμα θα πρέπει να καταβάλλονται εντός 30 ημερών. Διαφορετικά, η υπόθεση παραπέμπεται στο δικαστήριο. Το πρόστιμο δεν καταβλήθηκε. Τον Νοέμβριο του 2019 η ίδια μηχανότρατα βιομηχανικής αλιείας συνελήφθη εκ νέου για απόρριψη ιχθύων, χρήση ματιών μεγέθους μικρότερου του κανονικού, διατήρηση ιχθυδίων επί του σκάφους, μεταφόρτωση εν πλω και αδήλωτα αλιεύματα. Η υπόθεση παραπέμφθηκε στο δικαστήριο.
                  
               
                     (50)
                  
                  
                     Σε μια άλλη περίπτωση, μηχανότρατα βιομηχανικής αλιείας συνελήφθη τον Ιούνιο του 2019 για αλιεία ιχθυδίων, αδήλωτα αλιεύματα επί του σκάφους και αλιεία με μέγεθος ματιών μικρότερο του κανονικού. Ο πλοιοκτήτης επέλεξε εξώδικη διευθέτηση. Επιβλήθηκε πρόστιμο ύψους 1 000 000 USD, σύμφωνα με τις διατάξεις του άρθρου 88Α του (τροποποιητικού) νόμου για την αλιεία του 2014 (νόμος 880). Ωστόσο, ο πλοιοκτήτης δεν πλήρωσε το πρόστιμο εντός του μήνα που προβλέπεται από τον νόμο και η υπόθεση αναπέμφθηκε στο δικαστήριο. Τον Δεκέμβριο του 2019 υποβλήθηκε σε διαδικασία εξώδικης διευθέτησης ακόμη μία υπόθεση στην οποία εμπλεκόταν η ίδια μηχανότρατα βιομηχανικής αλιείας και η οποία αφορούσε απόρριψη ιχθύων και παράνομη μεταφόρτωση, δραστηριότητες για τις οποίες το σκάφος είχε συλληφθεί τον Οκτώβριο του 2018. Επιβλήθηκε πρόστιμο 680 000 GHS (ποσό ισοδύναμο των 110 510 EUR). Τον Μάιο του 2020 το σκάφος συνελήφθη εκ νέου για κατοχή διχτυών με μάτια μεγέθους μικρότερου του κανονικού και για αλίευση ιχθυδίων.
                  
               
                     (51)
                  
                  
                     Το 2017 και το 2018 έξι μηχανότρατες βιομηχανικής αλιείας συνελήφθησαν και τους επιβλήθηκε πρόστιμο ύψους 6 000 GHS (ποσό τότε ισοδύναμο των 1 080 EUR), μέσω διοικητικών διαδικασιών, για την απόρριψη ιχθύων στη θάλασσα (σε μία περίπτωση 22,3 τόνων), τη χρήση διχτυών με μέγεθος ματιών μικρότερου του κανονικού και την απόρριψη ιχθυδίων στη θάλασσα. Το πρόστιμο αυτό είναι το ανώτατο για την απόρριψη ιχθύων σύμφωνα με τον κανονισμό 32(1) των κανονισμών αλιείας του 2010 (LI 1968). Το επίπεδο του εν λόγω προστίμου είναι προδήλως ανεπαρκές και σαφώς δυσανάλογο με τη σοβαρότητα των παραβάσεων για τις οποίες επιβλήθηκε, τον δυνητικό αντίκτυπό τους στους πόρους και το δυνητικό όφελος που θα μπορούσαν να αποκομίσουν οι δράστες από τέτοιου είδους παράνομες ενέργειες. Σε μία από τις εν λόγω μηχανότρατες επιβλήθηκε πρόστιμο ύψους 6 000 GHS για την απόρριψη 22 τόνων ιχθύων τον Απρίλιο του 2017, κατά παράβαση του κανονισμού 32(1). Το πρόστιμο που επιβλήθηκε μέσω διοικητικής διαδικασίας αποφασίστηκε τον Ιούλιο του 2018, πάνω από ένα έτος μετά τη σύλληψη του σκάφους τον Απρίλιο του 2017. Η ίδια αυτή μηχανότρατα είχε ήδη συλληφθεί και της είχε επιβληθεί πρόστιμο τον Απρίλιο του 2015 για φόρτωση στο σκάφος ιχθύων μεγέθους μικρότερου του κανονικού. Η υπόθεση του 2015 διευθετήθηκε εξώδικα με καταβολή προστίμου ύψους 200 000 GHS (ποσό τότε ισοδύναμο με 44 500 EUR). Παρ’ όλα αυτά, τον Σεπτέμβριο του 2020, το ίδιο σκάφος βιομηχανικής αλιείας συνελήφθη εκ νέου για εικαζόμενο παρόμοιο αδίκημα, δηλαδή διατήρηση ιχθυδίων επί του σκάφους, το οποίο αποτελεί παράβαση του άρθρου 89 παράγραφος 1 στοιχείο γ) του νόμου για την αλιεία του 2002 (νόμος 625), το οποίο ορίζει ότι δεν επιτρέπεται η εσκεμμένη αλίευση ιχθυδίων, και στον κανονισμό 14 των κανονισμών αλιείας LI 1968, που ορίζει ότι ένα πρόσωπο δεν πρέπει να αλιεύει ή να εκφορτώνει σε οποιονδήποτε τόπο εκφόρτωσης στη χώρα, αλιεύματα μεγέθους μικρότερου από το προβλεπόμενο μήκος που ορίζεται στον πίνακα 1 του παραρτήματος των κανονισμών αλιείας LI 1968.
                  
               
                     (52)
                  
                  
                     Πρόστιμο επιβλήθηκε και σε άλλη μηχανότρατα, στο πλαίσιο εξώδικης διευθέτησης, τον Νοέμβριο του 2019, για δύο παραβάσεις που σχετίζονταν με απόρριψη ιχθύων κατά παράβαση του κανονισμού 32(1)(a) του κανονισμού αλιείας του 2010 (LΙ 1968). Στο σκάφος επιβλήθηκαν πρόστιμα ύψους 6 000 GHS και 24 000 GHS, ποσά που αντιστοιχούν σε 940 EUR και 3 750 EUR αντίστοιχα, τα οποία, σύμφωνα με τις τελευταίες πληροφορίες που διαβίβασαν οι αρχές της Γκάνας, δεν καταβλήθηκαν. Επίσης, στις 28 Οκτωβρίου 2019 η ίδια μηχανότρατα συνελήφθη για απόρριψη ιχθύων, χρήση ματιών μεγέθους μικρότερου του κανονικού, αλίευση ιχθυδίων και μη δηλωθέντα αλιεύματα. Η υπόθεση παραπέμφθηκε στο δικαστήριο στις 11 Νοεμβρίου 2019. Στον ιδιοκτήτη της εν λόγω μηχανότρατας, στον οποίο είχε ήδη επιβληθεί πρόστιμο, επιβλήθηκε ξανά πρόστιμο τον Νοέμβριο του 2019 για άλλο αδίκημα [απόρριψη ιχθύων κατά παράβαση του κανονισμού 32(1)(α) του κανονισμού αλιείας του 2010 (LI 1968)], το οποίο διέπραξε μια άλλη μηχανότρατά του· το πρόστιμο αυτό ανερχόταν σε 36 000 GHS, ποσό που αντιστοιχούσε τότε σε 5 850 EUR, και, σύμφωνα με πληροφορίες που διαβίβασαν οι αρχές της Γκάνας, ούτε αυτό καταβλήθηκε.
                  
               
                     (53)
                  
                  
                     Σύμφωνα με το άρθρο 76 παράγραφος 1 του νόμου για την αλιεία του 2002 (νόμος 625), η Επιτροπή Αλιείας της Γκάνας, που είναι αρμόδια για τη διατύπωση συστάσεων προς τον υπουργό σχετικά με την έκδοση αδειών, δεν συνιστά την έκδοση ή την ανανέωση άδειας αλιείας για τοπικό σκάφος βιομηχανικής αλιείας, αν δεν πειστεί ότι αυτό έχει συμμορφωθεί με οποιαδήποτε δικαστική ή άλλη απόφαση σχετικά με παράβαση του νόμου. Επιπλέον, το άρθρο 24M των (τροποποιητικών) κανονισμών αλιείας του 2015 (LI 2217) ορίζει ότι η Επιτροπή Αλιείας δεν χορηγεί άδειες αλιείας, όταν έχει λόγους να πιστεύει ότι το αλιευτικό σκάφος έχει εμπλακεί σε ΠΛΑ αλιεία ή όταν έχει αποδειχθεί ότι το σκάφος έχει εμπλακεί σε ΠΛΑ αλιεία κατά παράβαση διεθνούς μέτρου διατήρησης και διαχείρισης και έως ότου υπάρξει συμμόρφωση με όλες τις εκκρεμείς κυρώσεις που έχουν επιβληθεί σύμφωνα με τη νομοθεσία της Γκάνας. Σύμφωνα με τις πληροφορίες που παρείχαν οι αρχές της Γκάνας, πάνω από το 18 % των προστίμων που επιβλήθηκαν σε μηχανότρατες μέσω εξώδικης διευθέτησης για τα έτη 2018 και 2019 δεν είχαν καταβληθεί έως το τέλος Δεκεμβρίου 2019. Ωστόσο, εξακολούθησαν να εκδίδονται άδειες αλιείας για τα εν λόγω σκάφη. Αυτό δεν συνάδει με τον νόμο για την αλιεία του 2002 (νόμος 625). Επίσης, τον Απρίλιο του 2017 μια αποστολή της Παγκόσμιας Τράπεζας εντόπισε ζητήματα όπως μεγάλη απόκλιση μεταξύ του μεγάλου αριθμού παραβάσεων που εντοπίστηκαν και του μικρού αριθμού διώξεων που ασκήθηκαν από τις αρμόδιες αρχές. Η αποστολή εντόπισε επίσης ασυνέπειες στα ποσά των προστίμων για παρόμοιες παραβάσεις, απαλλαγές από πρόστιμα χωρίς σαφή αιτιολόγηση, ανανέωση των αδειών των παραβατών, μερική αναφορά και παρακολούθηση παραβιάσεων, καθώς και υψηλό ποσοστό μη εισπραχθέντων προστίμων (14).
                  
               
                     (54)
                  
                  
                     Τα παραδείγματα που αναφέρονται στις αιτιολογικές σκέψεις 48 έως 53 καταδεικνύουν ότι οι κυρώσεις που επιβάλλονται από τις αρχές της Γκάνας δεν είναι ανάλογες της αξίας των αλιευμάτων, δεν στερούν από τους παραβάτες τα οφέλη που αποκομίζουν από τις σοβαρές παραβάσεις που διαπράττουν και δεν είναι επαρκώς αυστηρές ώστε να διασφαλίζουν αποτελεσματικά τη συμμόρφωση και να αποτρέπουν περαιτέρω παραβάσεις. Λαμβανομένων υπόψη των πληροφοριών που συλλέχθηκαν σχετικά με το νομικό πλαίσιο και τις διαδικασίες επιβολής της νομοθεσίας που βρίσκονται σε εξέλιξη για τη διαπίστωση παραβάσεων και την επιβολή των συνακόλουθων κυρώσεων, η Επιτροπή κατέληξε στο συμπέρασμα ότι η Γκάνα δεν εφάρμοσε το άρθρο 19 παράγραφος 2 της UNFSA. Η διάταξη αυτή ορίζει ότι όλες οι έρευνες και δικαστικές διαδικασίες πρέπει να διενεργούνται σε σύντομο χρονικό διάστημα και ότι οι κυρώσεις που επιβάλλονται για τις παραβάσεις οφείλουν να είναι επαρκώς αυστηρές ώστε να εξασφαλίζουν αποτελεσματικά τη συμμόρφωση, να αποθαρρύνουν τις παραβάσεις οπουδήποτε και αν λαμβάνουν χώρα και να αφαιρούν από τους παραβάτες τα οφέλη που προκύπτουν από τις παράνομες δραστηριότητές τους· Το πραγματικό επίπεδο των κυρώσεων που επιβάλλονται δεν διασφαλίζει την αποτροπή των παραβάσεων ΠΛΑ αλιείας μέσω του συστήματος επιβολής κυρώσεων. Επιπλέον, σύμφωνα με την παράγραφο 21 του IPOA-IUU, τα κράτη καλούνται να διασφαλίσουν ότι οι κυρώσεις που επιβάλλουν σε σκάφη τα οποία επιδίδονται σε ΠΛΑ αλιεία και, στον μέγιστο δυνατό βαθμό, σε υπηκόους οι οποίοι υπόκεινται στη δικαιοδοσία τους, είναι επαρκώς αυστηρές ώστε να αφαιρούν από τους παραβάτες το όφελος που προκύπτει από την εν λόγω αλιεία.
                  
               
                     (55)
                  
                  
                     Δεδομένης της κατάστασης που παρουσιάζεται στο παρόν τμήμα και με βάση όλα τα πραγματικά στοιχεία που συνέλεξε η Επιτροπή, καθώς και το σύνολο των δηλώσεων των αρχών της Γκάνας, διαπιστώνεται ότι, σύμφωνα με το άρθρο 31 παράγραφοι 3 και 5 του κανονισμού ΠΛΑ, η Γκάνα δεν εκπλήρωσε τις υποχρεώσεις που υπέχει δυνάμει του διεθνούς δικαίου σε ό,τι αφορά τη συνεργασία και την επιβολή της νομοθεσίας.
                  
               3.3.   Μη εφαρμογή των διεθνών κανόνων (άρθρο 31 παράγραφος 6 του κανονισμού ΠΛΑ)
         
         
                     (56)
                  
                  
                     Σύμφωνα με το άρθρο 31 παράγραφος 6 στοιχεία α) και β) του κανονισμού ΠΛΑ, η Επιτροπή ανέλυσε την κύρωση ή την προσχώρηση της Γκάνας σε σχετικές διεθνείς πράξεις που αφορούν την αλιεία, καθώς και το καθεστώς της ως συμβαλλόμενου μέρους σε διάφορες ΠΟΔΑ ή τη συμφωνία της να εφαρμόσει τα μέτρα διατήρησης και διαχείρισης που θεσπίζουν οι οργανώσεις αυτές.
                  
               
                     (57)
                  
                  
                     Η Γκάνα είναι συμβαλλόμενο μέρος της UNCLOS και προσχώρησε στην UNFSA το 2017. Η Γκάνα κύρωσε επίσης την PSMA το 2016. Η Γκάνα αποδέχθηκε τη συμφωνία συμμόρφωσης του FAO το 2003. Επιπλέον, η Γκάνα είναι συμβαλλόμενο μέρος της ICCAT. Η Γκάνα είναι επίσης μέλος της FCWC, υποπεριφερειακού συμβουλευτικού φορέα στον τομέα της αλιείας.
                  
               
                     (58)
                  
                  
                     Ο νόμος της Γκάνας για την αλιεία, ο οποίος είναι σήμερα σε ισχύ, χρονολογείται από το 2002. Τροποποιήθηκε εν μέρει το 2014. Κατά τις συνεδριάσεις της ομάδας εργασίας που αναφέρεται στην αιτιολογική σκέψη 19, οι αρχές της Γκάνας ενημέρωσαν ότι η Γκάνα βρισκόταν σε διαδικασία επανεξέτασης του νόμου για την αλιεία του 2002, ώστε αυτός να αντικατοπτρίζει τις διεθνείς υποχρεώσεις που έχει αναλάβει η Γκάνα. Ωστόσο, η διαδικασία επανεξέτασης έχει καθυστερήσει σημαντικά. Για παράδειγμα, κατά τη δεύτερη συνεδρίαση της ομάδας εργασίας τον Ιανουάριο του 2018, η Γκάνα ανέφερε την πρώτη ενδεικτική προθεσμία υποβολής σχεδίου στο Κοινοβούλιο, η οποία είχε καθοριστεί για τον Σεπτέμβριο του 2018. Κατά την τρίτη συνεδρίαση της ομάδας εργασίας τον Οκτώβριο του 2018, η Γκάνα ενημέρωσε ότι η επικαιροποιημένη προβλεπόμενη προθεσμία υποβολής σχεδίου κειμένου στο Κοινοβούλιο ήταν ο Ιούνιος του 2019. Κατά τη διάρκεια της βιντεοδιάσκεψης του Ιανουαρίου του 2019, η Γκάνα ανέφερε νέα επικαιροποιημένη προθεσμία υποβολής στο Κοινοβούλιο, η οποία πλέον προβλεπόταν να πραγματοποιηθεί τον Αύγουστο του 2019. Τον Ιανουάριο του 2020 η Γκάνα ενημέρωσε ότι η επικαιροποιημένη ενδεικτική προθεσμία υποβολής στο Κοινοβούλιο ήταν το τέλος του δεύτερου τριμήνου του 2020. Τον Ιούνιο του 2020 η Γκάνα ανέφερε ότι η επικαιροποιημένη προθεσμία για την οριστικοποίηση του τελικού σχεδίου θα ήταν το τέλος Σεπτεμβρίου του 2020. Ως εκ τούτου, ο ισχύων νόμος για την αλιεία δεν είναι σύμφωνος με τις σχετικές διεθνείς πράξεις στις οποίες η Γκάνα είναι συμβαλλόμενο μέρος.
                  
               
                     (59)
                  
                  
                     Σύμφωνα με το άρθρο 31 παράγραφος 6 στοιχείο γ) του κανονισμού ΠΛΑ, η Επιτροπή εξέτασε αν η Γκάνα έχει ενδεχομένως εμπλακεί σε πράξεις ή παραλείψεις που πιθανώς μείωσαν την αποτελεσματικότητα των ισχυουσών νομοθετικών ή κανονιστικών διατάξεων ή των διεθνών μέτρων διαχείρισης και διατήρησης.
                  
               
                     (60)
                  
                  
                     Το άρθρο 42 παράγραφος 1 του νόμου για την αλιεία του 2002 (νόμος 625) αναθέτει στην Επιτροπή Αλιείας της Γκάνας την αρμοδιότητα κατάρτισης σχεδίου διαχείρισης της αλιείας, το οποίο θα πρέπει να βασίζεται στις βέλτιστες διαθέσιμες επιστημονικές πληροφορίες, να διασφαλίζει τη βέλτιστη χρήση των αλιευτικών πόρων, αλλά να αποφεύγει την υπερεκμετάλλευση και να συνάδει με τις αρχές της χρηστής διαχείρισης. Το 2015 οι αρχές της Γκάνας ενέκριναν εθνικό σχέδιο διαχείρισης της αλιείας για την περίοδο 2015-2019. Η έκδοση του εν λόγω μέσου είχε καίρια σημασία για την περάτωση των διαδικασιών έναντι της Γκάνας τον Οκτώβριο του 2015. Ωστόσο, η Γκάνα δεν έχει εφαρμόσει δεόντως το εθνικό σχέδιο διαχείρισης της αλιείας.
                  
               
                     (61)
                  
                  
                     Για παράδειγμα, το εθνικό σχέδιο διαχείρισης της αλιείας προέβλεπε ετήσιο επιχειρησιακό σχέδιο το οποίο θα καθόριζε τα μέτρα που θα έπρεπε να ληφθούν κάθε ημερολογιακό έτος. Ωστόσο, σύμφωνα με τις πληροφορίες που παρείχαν οι αρχές της Γκάνας, στην πραγματικότητα, τέτοιο ετήσιο επιχειρησιακό σχέδιο καταρτίστηκε μόνο για το 2015. Δεν συντάχθηκαν ούτε οι ετήσιες εκθέσεις επιδόσεων των αλιευτικών πόρων σε σχέση με τους δείκτες που προβλέπονται στο εθνικό σχέδιο διαχείρισης της αλιείας. Επίσης, όπως προέκυψε από την τελευταία επαφή με τις αρχές της Γκάνας, το εθνικό σχέδιο διαχείρισης της αλιείας έχει λήξει και δεν έχει εγκριθεί ακόμη νέο σχέδιο.
                  
               
                     (62)
                  
                  
                     Επιπρόσθετα, το εθνικό σχέδιο διαχείρισης της αλιείας όριζε, μεταξύ των μέτρων για τη μείωση των επιπέδων αλιευτικής προσπάθειας και αλιευτικής ικανότητας στον τομέα της τράτας, ειδικότερα για τη μείωση των ημερών αλιείας κατά 50 % τα επόμενα τρία έτη, ότι θα εφαρμόζονταν περίοδοι απαγόρευσης της αλιείας διάρκειας δύο μηνών, οι οποίες θα έφταναν τους τέσσερις μήνες έως το τρίτο έτος. Αυτές οι περίοδοι απαγόρευσης της αλιείας θα εφαρμόζονταν την περίοδο Μαΐου-Ιουνίου ή την περίοδο Νοεμβρίου-Δεκεμβρίου. Ομοίως, το εθνικό σχέδιο διαχείρισης της αλιείας προέβλεπε απαγόρευση όλων των τύπων αλιείας για διάστημα ενός έως δύο μηνών, το οποίο θα αυξανόταν σε τέσσερις μήνες, κατ’ ανώτατο όριο, έως το 2019, προκειμένου να προστατευτούν τα θαλάσσια ενδιαιτήματα και να διατηρηθεί η βιοποικιλότητα, εξαιρουμένων των κανό αλιείας μικρής κλίμακας.
                  
               
                     (63)
                  
                  
                     Το 2016 και το 2017 οι περίοδοι απαγόρευσης της βιομηχανικής αλιείας με τράτα εφαρμόστηκαν μεταξύ της 1ης Νοεμβρίου 2016 και της 30ής Νοεμβρίου 2016 και μεταξύ της 1ης Φεβρουαρίου 2017 και της 31ης Μαρτίου 2017, αντίστοιχα. Το 2018 οι περίοδοι απαγόρευσης της βιομηχανικής αλιείας με τράτα εφαρμόστηκαν μεταξύ της 1ης Ιανουαρίου και της 28ης Φεβρουαρίου. Περίοδος απαγόρευσης της αλιείας ίσχυσε επίσης για τον τομέα της αλιείας μικρής κλίμακας και της αλιείας τόνου. Ωστόσο, το 2018 η δεύτερη περίοδος απαγόρευσης της βιομηχανικής αλιείας με τράτα και της αλιείας μικρής κλίμακας, η οποία είχε προγραμματιστεί για τον Αύγουστο —κατά τη διάρκεια της κύριας περιόδου ανόδου των υδάτων, όπως αναφέρεται στο εθνικό σχέδιο διαχείρισης της αλιείας— μετατέθηκε για το 2019, μία εβδομάδα πριν από την έναρξή της. Οι αρχές της Γκάνας εξήγησαν ότι έλαβαν αυτή την απόφαση ώστε να επιτύχουν μεγαλύτερη συνεργασία με τα ενδιαφερόμενα μέρη, προκειμένου να υπάρξει συμμόρφωση. Σε αντίθεση με το εθνικό σχέδιο διαχείρισης της αλιείας, το 2019 εφαρμόστηκε μόνο μία δίμηνη περίοδος απαγόρευσης της αλιείας με τράτες, μεταξύ της 1ης Αυγούστου και της 30ής Σεπτεμβρίου, και μόνο μία περίοδος απαγόρευσης της αλιείας διάρκειας ενός μήνα για τον τομέα της αλιείας μικρής κλίμακας μεταξύ της 15ης Μαΐου 2019 και της 15ης Ιουνίου 2019.
                  
               
                     (64)
                  
                  
                     Το 2020 δεν εφαρμόστηκαν περίοδοι απαγόρευσης της αλιείας στη Γκάνα, παρά το γεγονός ότι η δήλωση προϋπολογισμού του 2020 τόνιζε ότι, σύμφωνα με επιστημονικά στοιχεία, παρατηρείται μείωση των επιπέδων των θαλάσσιων ιχθυαποθεμάτων της Γκάνας στην ΑΟΖ· παρά το γεγονός ότι οι αρχές της Γκάνας δήλωσαν ότι ήταν αναγκαίο να ληφθούν δραστικά μέτρα για την ανάσχεση αυτού του φαινομένου, ώστε να μην καταστεί η Γκάνα καθαρός εισαγωγέας ιχθύων έως το 2025· και παρά τη δήλωση των αρχών ότι προτίθενται να παρατείνουν την περίοδο απαγόρευσης της αλιείας διάρκειας ενός μήνα, ώστε να καλυφθεί το σύνολο του στόλου για δύο μήνες ταυτόχρονα το 2020 και το 2021 (15). Η αξιολόγηση της κρίσιμης κατάστασης των αποθεμάτων, κυρίως των πελαγικών ειδών, συνάδει με την αξιολόγηση της CECAF, όπως αναφέρεται στην αιτιολογική σκέψη 28.
                  
               
                     (65)
                  
                  
                     Ένα άλλο παράδειγμα της μη πλήρους εφαρμογής του εθνικού σχεδίου διαχείρισης της αλιείας για την περίοδο 2015-2019 είναι ότι, σύμφωνα με το παράρτημα που επισυνάπτεται στο εν λόγω σχέδιο, ο μέγιστος αριθμός αδειών αλιείας για τράτες βιομηχανικής αλιείας για τη διασφάλιση της βιώσιμης χρήσης των σχετικών αλιευτικών πόρων δεν θα πρέπει να υπερβαίνει τις 48. Ωστόσο, οι αρχές της Γκάνας χορηγούσαν 75 άδειες στον τομέα της αλιείας με τράτα σε τριμηνιαία βάση. Η μη πλήρης εφαρμογή του εθνικού σχεδίου διαχείρισης της αλιείας υπονομεύει τα άρθρο 61 παράγραφοι 2 και 3 και το άρθρο 62 παράγραφος 1 της UNCLOS, καθώς και το άρθρο 6 παράγραφος 4 της UNFSA.
                  
               
                     (66)
                  
                  
                     Δεδομένης της κατάστασης όπως παρουσιάζεται στο παρόν τμήμα και με βάση όλα τα πραγματικά στοιχεία που συνέλεξε η Επιτροπή, καθώς και το σύνολο των δηλώσεων των αρχών της Γκάνας, διαπιστώνεται ότι, σύμφωνα με το άρθρο 31 παράγραφοι 3 και 6 του κανονισμού ΠΛΑ, η Γκάνα δεν εκπλήρωσε τις υποχρεώσεις που υπέχει δυνάμει του διεθνούς δικαίου σε ό,τι αφορά τους διεθνείς κανόνες, τις κανονιστικές διατάξεις και τα μέτρα διατήρησης και διαχείρισης.
                  
               3.4.   Ειδικοί περιορισμοί των αναπτυσσόμενων χωρών (άρθρο 31 παράγραφος 7 του κανονισμού ΠΛΑ)
         
         
                     (67)
                  
                  
                     Σύμφωνα με τον δείκτη ανθρώπινης ανάπτυξης των Ηνωμένων Εθνών (UNHDI) (16), το 2019 η Γκάνα κατατάχθηκε στις χώρες με μέτρια ανθρώπινη ανάπτυξη, στην 142η θέση μεταξύ 189 χωρών.
                  
               
                     (68)
                  
                  
                     Μολονότι μπορεί να υπάρχουν ειδικοί περιορισμοί ικανοτήτων όσον αφορά την παρακολούθηση, τον έλεγχο και την επιτήρηση του στόλου της, οι ειδικοί περιορισμοί της Γκάνας που απορρέουν από το επίπεδο ανάπτυξής της δεν δικαιολογούν όλες τις ελλείψεις που επισημάνθηκαν στα προηγούμενα τμήματα. Λαμβανομένης υπόψη της ανωτέρω κατάταξης του UNHDI, δεν υπάρχουν στοιχεία που να αποδεικνύουν ότι η μη εκπλήρωση των υποχρεώσεων της Γκάνας σύμφωνα με το διεθνές δίκαιο οφείλεται στο χαμηλό επίπεδο ανάπτυξής της. Δεν υπάρχουν απτά αποδεικτικά στοιχεία για τη συσχέτιση των ελλείψεων στο νομικό πλαίσιο, στην παρακολούθηση, στον έλεγχο και στην επιτήρηση της αλιείας, καθώς και στα συστήματα ιχνηλασιμότητας της αλιείας, με ανεπαρκείς ικανότητες και υποδομές. Επιπλέον, οι εν λόγω δυσκολίες δεν μπορούν να δικαιολογήσουν το ότι η Γκάνα δεν εφαρμόζει αποτελεσματικά την εσωτερική νομοθεσία για την επιβολή κυρώσεων για παραβάσεις σχετικά με την ΠΛΑ αλιεία.
                  
               
                     (69)
                  
                  
                     Από το 2018 η Επιτροπή παρέχει στήριξη στη Γκάνα στον τομέα της αλιείας μέσω του περιφερειακού προγράμματος (Βελτίωση της περιφερειακής διακυβέρνησης της αλιείας στη Δυτική Αφρική, PESCAO). Η Επιτροπή προσφέρθηκε επίσης να παράσχει στήριξη για την επανεξέταση της νομοθεσίας και την έκδοση επικαιροποιημένου εθνικού σχεδίου δράσης κατά της ΠΛΑ αλιείας, στο πλαίσιο της ομάδας εργασίας που αναφέρεται στην αιτιολογική σκέψη 19.
                  
               
                     (70)
                  
                  
                     Δεδομένης της κατάστασης όπως παρουσιάζεται στο παρόν τμήμα και με βάση όλα τα πραγματικά στοιχεία που συνέλεξε η Επιτροπή, καθώς και τις δηλώσεις των αρχών της Γκάνας, διαπιστώνεται ότι, σύμφωνα με το άρθρο 31 παράγραφος 7 του κανονισμού ΠΛΑ, η κατάσταση της ανάπτυξης και η γενική επίδοση της Γκάνας όσον αφορά τη διαχείριση της αλιείας δεν επηρεάζονται αρνητικά από το επίπεδο ανάπτυξής της.
                  
               4.   ΣΥΜΠΕΡΑΣΜΑ ΣΧΕΤΙΚΑ ΜΕ ΤΟ ΕΝΔΕΧΟΜΕΝΟ ΧΑΡΑΚΤΗΡΙΣΜΟΥ ΩΣ ΜΗ ΣΥΝΕΡΓΑΖΟΜΕΝΗΣ ΤΡΙΤΗΣ ΧΩΡΑΣ
         
         
                     (71)
                  
                  
                     Με βάση τα συμπεράσματα που συνάγονται σε σχέση με τη μη εκπλήρωση από τη Γκάνα των υποχρεώσεων που υπέχει βάσει του διεθνούς δικαίου ως κράτος σημαίας, παράκτιο κράτος ή κράτος αγοράς και τη μη λήψη μέτρων για την πρόληψη, την αποτροπή και την εξάλειψη της ΠΛΑ αλιείας, θα πρέπει να κοινοποιηθεί στη Γκάνα, σύμφωνα με το άρθρο 32 του κανονισμού ΠΛΑ, το ενδεχόμενο να χαρακτηριστεί από την Επιτροπή ως μη συνεργαζόμενη τρίτη χώρα στην καταπολέμηση της ΠΛΑ αλιείας.
                  
               
                     (72)
                  
                  
                     Η Επιτροπή θα πρέπει επίσης να κινήσει όλες τις διαδικασίες που ορίζονται στο άρθρο 32 του κανονισμού ΠΛΑ σε σχέση με τη Γκάνα. Για λόγους χρηστής διοίκησης, θα πρέπει να οριστεί προθεσμία εντός της οποίας η εν λόγω χώρα μπορεί να απαντήσει εγγράφως στην κοινοποίηση και να προβεί σε επανόρθωση της κατάστασης.
                  
               
                     (73)
                  
                  
                     Επιπλέον, η κοινοποίηση στη Γκάνα του ενδεχομένου να χαρακτηριστεί ως χώρα την οποία η Επιτροπή θεωρεί μη συνεργαζόμενη τρίτη χώρα για τους σκοπούς της παρούσας απόφασης δεν αποκλείει ούτε συνεπάγεται αυτομάτως την ενδεχόμενη μεταγενέστερη λήψη μέτρων από την Επιτροπή ή το Συμβούλιο για τον χαρακτηρισμό και την κατάρτιση καταλόγου μη συνεργαζόμενων τρίτων χωρών,
                  
               ΑΠΟΦΑΣΙΖΕΙ:
         
            Άρθρο μόνο
            Κοινοποιείται στη Δημοκρατία της Γκάνας το ενδεχόμενο να χαρακτηριστεί από την Επιτροπή ως μη συνεργαζόμενη τρίτη χώρα στην καταπολέμηση της παράνομης, λαθραίας και άναρχης αλιείας.
         
         
            Βρυξέλλες, 2 Ιουνίου 2021.
            
               
                  Για την Επιτροπή
               
               Virginijus SINKEVIČIUS
               
                  Μέλος της Επιτροπής
               
            
         
         
            (1)  ΕΕ L 286 της 29.10.2008, σ. 1.
         
            (2)  Απόφαση 2013/C 346/03 της Επιτροπής, της 26ης Νοεμβρίου 2013, για την κοινοποίηση των τρίτων χωρών που η Επιτροπή θεωρεί πιθανό να χαρακτηριστούν ως μη συνεργαζόμενες τρίτες χώρες δυνάμει του κανονισμού (ΕΚ) αριθ. 1005/2008 του Συμβουλίου περί δημιουργίας κοινοτικού συστήματος πρόληψης, αποτροπής και εξάλειψης της παράνομης, λαθραίας και άναρχης αλιείας (ΕΕ C 346 της 27.11.2013, σ. 26).
         
            (3)  ΕΕ C 324 της 2.10.2015, σ. 15.
         
            (4)  https://treaties.un.org/
         
            (5)  http://www.fao.org/port-state-measures/background/parties-psma/en/
         
            (6)  https://treaties.un.org/pages/showDetails.aspx?objid=080000028007be1a
         
            (7)  http://www.fao.org/fishery/ipoa-iuu/npoa/en
         
            (8)  Η πρακτική της πραγματοποίησης μεταφορτώσεων εν πλω μεταξύ τρατών βιομηχανικής αλιείας και κανό είναι γνωστή στην περιοχή με την ονομασία saiko.
         
            (9)  https://www.mofep.gov.gh/sites/default/files/budget-statements/2020-Budget-Statement-and-Economic-Policy_v3.pdf
         
            (10)  Σύμφωνα με αξιολόγηση της ομάδας εργασίας FAO/CECAF – υποομάδα Νότος σχετικά με τους μικρούς πελαγικούς ιχθύς, τα αποθέματα των ειδών Sardinella aurita (φρίσσα) και Sardinella maderensis (φρίσσα Μαδέρας), στα οποία έχουν μερίδιο η Ακτή Ελεφαντοστού, η Γκάνα, το Τόγκο και το Μπενίν, υφίστανται υπερεκμετάλλευση και έχουν σχεδόν καταστραφεί. Η αξιολόγηση συνέστησε την απαγόρευση της αλιείας φρίσσας, ώστε να καταστεί δυνατή η αποκατάσταση των αποθεμάτων. FAO (2019). Report of the FAO/CECAF Working Group on the Assessment of Small Pelagic Fish – Subgroup South. Elmina, Ghana, 12-20 September 2018. Rapport du Groupe de travail FAO/COPACE sur l’évaluation des petits poissons pélagiques – Sous-groupe Sud. Elmina, Ghana, 12-20 septembre 2018. CECAF/ECAF Series/COPACE/PACE Séries No. 19/81. Rome. http://www.fao.org/3/ca5402b/ca5402b.pdf
         
            (11)  http://www.fao.org/3/CA0464EN/ca0464en.pdf και http://www.fao.org/3/cb2339en/CB2339EN.pdf.
         
            (12)  http://documents1.worldbank.org/curated/en/866911554409721545/pdf/Ghana-Under-the-First-Phase-of-the-West-Africa-Regional-Fisheries-Program-Project.pdf
         
            (13)  Για τα θυνναλιευτικά σκάφη ισχύουν διαφορετικές διατάξεις: τουλάχιστον το 50 % των μεριδίων στο σκάφος πρέπει να ανήκει κατά πλήρη κυριότητα στα πρόσωπα που αναφέρονται στην αιτιολογική σκέψη 34 ή να ελέγχεται από αυτά.
         
            (14)  http://documents1.worldbank.org/curated/en/866911554409721545/pdf/Ghana-Under-the-First-Phase-of-the-West-Africa-Regional-Fisheries-Program-Project.pdf
         
            (15)  https://www.mofep.gov.gh/sites/default/files/budget-statements/2020-Budget-Statement-and-Economic-Policy_v3.pdf
         
            (16)  http://hdr.undp.org/sites/all/themes/hdr_theme/country-notes/GHA.pdf